L'Eliana sol·licita un increment de la freqüència i de mitjans en el servei de Metrobús
06 de novembre de 2024

• Reclama que els canvis temporals anunciats per a substituir la línia 2 de MetroValencia, no sols no faciliten la mobilitat de la ciutadania elianera, sinó que l'empitjora.

L'Ajuntament de l'Eliana ha remés hui mateix a la Conselleria de Medi Ambient, Infraestructures i Territori i, en concret, a la Direcció General de Transports i Logística i l'Autoritat de Transport Metropolità de València (ATMV) una sol·licitud perquè revise, com més prompte millor, les mesures adoptades en relació al nou servei de transport de Metrobús, que substitueix de manera provisional a la Línia 2 València-Llíria de MetroValencia.

L'alcalde, Salva Torrent, ha explicat que en el cas de les estacions de metro suspeses a l'Eliana no s'ha substituït el servei de cap manera, sinó que s'han mantingut les línies de Metrobús 145 i 146 “que ja estaven prou saturades en un dia normal”. A això cal afegir que, la creació d'un corredor entre les localitats de Benaguasil i l'Eliana l'única cosa que fa és incrementar considerablement el nombre de viatgers a aquesta línia.

Davant les queixes que han traslladat veïns i veïnes per a realitzar els seus desplaçaments cap al treball, estudis o atenció mèdica en un servei sobresaturat “exigim que s'incremente, com més prompte millor, la freqüència de pas i que augmenten els mitjans necessaris per a pal·liar aquesta situació, mentre es completen les reparacions en la xarxa de MetroValencia”, ha declarat.